姪阿鍾覓字與詩
作者：姚勉
朝代：宋

paragraphs: 阿鍾五歲已大奇，從我覓字與覓詩。
栗梨不愛愛紙筆，此意豈是尋常兒。
吟詩寫字非難事，字畫是心詩是志。
器量充周志氣宏，勁筆雄辭皆極致。
吾家鼻祖豐城公，庭叱百萬無虓雄。
子孫世襲節義風，流傳直至江西翁。
江西夫子今希有，四經七舉爲龍首。
不作孫弘曲學儒，文章只是宗元祐。
祖宗積善源深長，爭奇競秀生諸郎。
諸郎更有如鍾者，引領丹山羣鳳凰。
曉窗讀書肯至午，夜燈琅琅明月廡。
只今小年已勤苦，從此讀書到十五。
貫經穿史包今古，雪坡癡叔未足多。
十駑驥子一躍過，河南晁氏曾有樣。
二十子弟俱高科，汝今羣從多兄弟。
勳業相期各如意，家塾相師學聖賢。
廟堂再拜傳忠義，羲獻帖，李杜詩，遺蹤雖在不必追。
請賡慶曆徂徠頌，更立中興浯水碑。